section_heading: Ukrajinska imena
paragraph_text: Ukrajinska imena imaju dosta sličnosti s ruskim, bjeloruskim i nešto manje poljskim imenima. Također imaju puno sličnosti s izvornim ili kršćanskim imenima drugih slavenskih naroda, tu se naravno ubrajaju i Hrvati. Specifičnost ukrajinskih imena je u njihovom izričaju gdje dosta imena završava uzvikom, primjerice »Petar« je »Petro«, »Dmitrij« je »Dmytro«, i sl. Također se primjećuje ikavica odnosno slovo »I« često zamjenjuje slovo »E«, također slovo »O« zamjenjuje »A« pa je primjerice »Aleksandar« prema ukrajinskom »Oleksandr«. Imena uglavnom imaju kršćansko, grčko, latinsko, normansko i autohtono slavensko porijeklo, no gotovo sva imena imaju slaveniziranu formu i time se djelomično smatraju slavenskim imenima. Najčešće žensko ime u Ukrajini je »Oksana«, inače grčkog porijekla od imena »Xenia« (u Hrvatskoj poznatije kao Ksenija). Također treba znati da su se do nedavno ukrajinska imena u transliteraciji na latinično pismo često prevodila u ruskom obliku zbog prijašnje prakse u vrijeme Sovjetskog Saveza.